# Odôvodnenie nerozdelenia zákazky na časti

Podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) odôvodňuje verejný obstarávateľ nerozdelenie zákazky s názvom „Bežné opravy, údržba, rekonštrukčné a iné práce a služby v správe verejného obstarávateľa“ na časti nasledovne:

Na základe informácií získaných z relevantného trhu možno konštatovať, že v súčasnosti na ňom pôsobí primerané množstvo hospodárskych subjektov, ktoré sú v zmysle odporúčania Európskej komisie 2003/361/ES uverejneného v Úradnom vestníku Európskej únie L 124 z 20. mája 2003 definované ako malé a stredné podniky (ďalej len „MSP“), a ktoré disponujú kapacitami pre komplexné uskutočnenie požadovaných prác v rámci zadávanej zákazky ako celku pre tri hospodárske subjekty, ktoré po uzatvorení zmluvného vzťahu budú opätovným otvorením súťaže v súlade s § 83 ods. 5 písm. b) a ods. 7 ZVO pri zákazkách s cenou od 20 000,- eur bez DPH medzi sebou súťažiť. Rozdelenie zákazky na časti resp. na jednotlivé položky (kategórie) stavebných prác, by vo vzťahu k umožneniu prístupu k zákazke pre MSP bolo teda samoúčelné a to aj vzhľadom na jej určený rozsah, spôsob uskutočnenia stavebných prác a financovanie predmetu zákazky a z toho vyplývajúce požiadavky na finančné, resp. ekonomické postavenie budúcich dodávateľov. Identifikovaná existencia primeraného množstva hospodárskych subjektov na relevantnom trhu vytvára podmienky pre transparentnú hospodársku súťaž, ktorá vygeneruje pre verejného obstarávateľa najlepších troch dodávateľov stavebných prác.

Rozdelenie zákazky na časti nie je možné, nakoľko práce, ktoré sú predmetom zákazky spolu navzájom súvisia predovšetkým z časového miestneho a vecného hľadiska. Ide o práce, ktoré sa budú vykonávať v priebehu 2 rokov predovšetkým na území mesta Bratislava, pričom pri týchto bežných opravách, údržbe a rekonštrukciách je predpoklad, že zhotoviteľ bude v rámci jedného zásahu realizovať viacero činností/prác (podľa potreby), ktoré nie je možné predvídať a takto deliť predmet zákazky. Zároveň by rozdelenie zákazky na časti spôsobilo významné problémy pri odovzdávaní a preberaní uskutočnených stavebných prác medzi verejným obstarávateľom ich rôznymi dodávateľmi.

Verejný obstarávateľ, v nadväznosti na vyššie uvedené skutočnosti nadobudol odôvodnené obavy, že v prípade, ak by rozdelením zákazky získal rôznych dodávateľov na jednotlivé položky (kategórie) stavebných prác, malo, resp. mohlo by to mať za následok:

* neakceptovateľné zvýšenie nákladov na uskutočnenie požadovaných stavebných prác verejným obstarávateľom s následkom neefektívneho využívania verejných prostriedkov,
* významné zvýšenie potreby personálnych zdrojov vecne zodpovedného organizačného útvaru verejného obstarávateľa na zabezpečenie úloh spojených s bežnými opravami, údržbou, rekonštrukčnými prácami na majetku verejného obstarávateľa,
* zníženie možnosti identifikácie zodpovedného subjektu za vzniknuté škody spôsobené pri uskutočnení jednotlivých položiek (kategórií) stavebných prác.

Vzhľadom na uvedené dôvody verejný obstarávateľ rozhodol o nerozdelení zákazku na časti.